प्रीतम सिंह की कहानी- नई सुबह
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Pritam Singh - New Morning
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
पार्क से विदा लेते समय चारों सखियों शर्बरी, विशी, पाखी, शन्मुखा ने कालिंदी दीदी की उदासी का कारण जानने के लिए शाम को उनके घर पर मिलना तय किया। उनके घर पहुंचते ही दीदी असहज होकर मेजबानी की औपचारिकताएं पूर्ण करने लगीं। दीदी ने चारों के प्रश्नांकित नेत्रों को देखा तो उनके मन ने सब बताने की अनुमति दी।
कालिंदी दीदी ने बताया, विवाह के पश्चात पता चला कि वे कभी मां नही बन सकती तो पति ने उन्हें घर से निकाल दिया। बेटी की चिंता में मां- बाप चल बसे, भाई ने मुंह फेर लिया। बचपन की सखी ने सहारा दिया तो जीवन से संघर्ष करते-करते इस शहर में आ बसी। नौकरी, यहां सबका स्नेह व अपनत्व पाकर आगे बढ़ने लगी थी किन्तु अब पंद्रह सालों बाद कहीं से पता मालूम करके उनके पति पिछले दिनों से घर ले जाने पर अड़े हुए हैं।
‘मेरे अनुसार आपको एक मौका उन्हें देना चाहिए।’ विशी बोली।
‘नहीं, उस कर्तव्यविमुख इंसान को आपके जीवन से खुशियां छीनने का कोई अधिकार नही है।’ क्रोधित स्वर में पाखी बोली।
तभी डोरबेल बजी। दरवाजे पर दीदी के पति सुमित जी थे। चारों के सामने वे पहले सकुचाए, फिर बोले, ‘कालिंदी, समय की आरी हमारी उम्र निरंतर काटती जा रही है। मैं तुम्हारे गुजरे बरस तो वापस नहीं लौटा सकता, परंतु तुम्हें उसका सूद जरूर दे सकता हूं।’
‘पराग!’ नाम पुकारते ही वह पापा के समीप आ गया। ‘तुम्हारे जाने के बाद मैंने इसे गोद लिया था। तुम्हारी यही इच्छा थी न। क्या तुम मुझे माफ़ नही करोगी कालिंदी? मैं शेष जिंदगी तुम्हारे साथ जीना चाहता हूं।’
ममता को तरसते पराग की नजरों में कालिंदी की नई सुबह मुस्कुरा रही थी। भाव-विभोर होकर कालिंदी ने पराग के सिर पर हाथ रख दिया। चारों स्त्रियां सजल नेत्रों से अपने घर चल दीं।